ภาคเหนือ 17 จังหวัด ค่าฝุ่น PM2.5 ปรับตัวลดลงหลายพื้นที่
นายปิ่นสักก์ สุรัสวดี อธิบดีกรมควบคุมมลพิษ (คพ.) ในฐานะประธานศูนย์แก้ไขปัญหามลพิษทางอากาศ (ศกพ.) กล่าวว่า วันนี้ (3 เม.ย.66) ค่าฝุ่นละอองขนาดไม่เกิน 2.5 ไมครอน (PM2.5) ในพื้นที่ภาคเหนือ 17 จังหวัด ปรับตัวลดลงหลายพื้นที่ แต่ยังเกินมาตรฐานในระดับสีแดง 10 พื้นที่ในจังหวัดแม่ฮ่องสอน เชียงราย น่านพะเยา และจังหวัดเชียงใหม่ ส่วนใหญ่ค่าฝุ่นเฉลี่ยประมาณ 99 – 229 ไมโครกรัมต่อลูกบาศก์เมตร พบสูงสุดที่ตำบลเมืองนะ อำเภอเชียงดาว จังหวัดเชียงใหม่ โดยยังพบการเผาในเขตป่าจำนวนมาก ผลกระทบจุดความร้อน (Hotspot) จากประเทศเพื่อนบ้านที่ค่อนข้างรุนแรงและการเปลี่ยนแปลงของสภาพอากาศที่มีผลต่อการสะสมของฝุ่น ขอให้ประชาชนในพื้นที่ควรงดกิจกรรมกลางแจ้ง กลุ่มเสี่ยงให้เฝ้าระวังอาการผิดปกติและปฏิบัติตามคำแนะนำของแพทย์อย่างเคร่งครัด พร้อมขอความร่วมมือประชาชนงดการบริหารจัดการเชื้อเพลิงต่อเนื่องจนกว่าสถานการณ์จะคลี่คลายลง ในพื้นที่ 17 จังหวัดภาคเหนือ มีแนวโน้มฝุ่นละอองขึ้นสูงบริเวณภาคเหนือตอนบน โดยเฉพาะจังหวัดที่มีพื้นที่ติดกับประเทศเพื่อนบ้านต้องเฝ้าระวังถึงวันที่ 10 เมษายน 2566 โดยเฉพาะช่วงวันที่ 6 - 7 เมษายน 2566 ควรเฝ้าระวังเป็นพิเศษเพราะอากาศค่อนข้างปิด แต่ระหว่างวันที่ 4 - 5 เมษายน 2566 สถานการณ์อาจบรรเทาลงได้บ้างเนื่องจากสภาพอากาศเปิดมากขึ้น ส่วนภาคตะวันออกเฉียงเหนือ พบค่าฝุ่น PM2.5 ปรับตัวลดลงเช่นกัน แต่ยังเกินมาตรฐานในระดับสีส้ม 3 พื้นที่ในจังหวัดเลย หนองคายและจังหวัดนครพนม อยู่ที่ 51 - 88 ไมโครกรัมต่อลูกบาศก์เมตร                    ขณะที่กรุงเทพมหานครและปริมณฑล คุณภาพอากาศดีมากต่อเนื่อง โดยคาดการณ์ถึงวันที่ 10 เมษายนมีแนวโน้มดีขึ้นจากสภาพอากาศเปิดมากขึ้น เพดานการลอยตัวอากาศที่สูงขึ้น ประกอบกับ ลมทางใต้ที่กำลังแรงช่วยพัดพาฝุ่นละอองออกจากพื้นที่ แต่วันที่ 5 - 7 เมษายน 2566 ต้องเฝ้าระวังอาจมีสภาพอากาศที่ปิดได้ในบางพื้นที่ ทั้งนี้ สามารถติดตามสถานการณ์คุณภาพอากาศได้ทางแอปพลิเคชัน Air4Thai